กรมศุลฯฟันเปรี้ยง-จ่อฟ้องศาล “เบสท์ริน” จงใจเลี่ยงภาษี!
กรมศุลฯ ฟันรถเมล์ NGV 489 คัน สำแดงถิ่นกำเนิดเป็นเท็จ เดินหน้าเชือด “เบสท์รินฯ” พร้อมส่งหนังสือให้เข้ายอมความ หากไม่มาตามนัดเตรียมส่งฟ้องศาลหรือดีเอสไอเชือด
10 เม.ย. 2560

นายชัยยุทธ คำคุณ รองอธิบดีกรมศุลกากร เปิดเผยว่า กรมศุลกากรได้สั่งคดีนำเข้ารถเมล์เอ็นจีวีทั้งหมด 489 คัน ที่บริษัท ซุปเปอร์ซาร่า จำกัด เป็นผู้นำเข้าของบริษัทเบสท์ริน กรุ๊ป จำกัด มีความผิดฐานสำแดงเท็จ เลี่ยงภาษี ซึ่งหากบริษัทผู้นำเข้าไม่ยอมความในชั้นการพิจารณาของกรมฯ ก็จะส่งเรื่องให้อัยการทำสำนวนฟ้องศาลต่อไป
สำหรับการสั่งคดีรถเมล์เอ็นจีวี 489 คัน แบ่งออกเป็น 2 ส่วน ส่วนแรก การนำเข้ารถเมล์เอ็นจีวี 100 คัน ที่ผู้นำเข้ายื่นใบขน Form D ว่าผลิตจากมาเลเซีย ได้รับการยกเว้นภาษีนำเข้า 40% ซึ่งกรมได้สั่งคดีมีความผิดตามกฎหมายศุลกากร มาตรา 27 คือหลีกเลี่ยงการจ่ายภาษี และมาตรา 99 สำแดงการนำเข้าสินค้าเป็นเท็จ
สำหรับที่เหลือ 389 คัน ผู้นำเข้ายอมเสียภาษีนำเข้า 40% แต่ยังยืนยันว่าเป็นรถที่ผลิตจากประเทศมาเลเซีย ซึ่งกรมได้สั่งคดีว่ามีความผิดตามมาตรา 99 คือ การสำแดงนำเข้าเป็นเท็จเพียงอย่างเดียว
“กรมมีหลักฐานว่ารถเมล์เอ็นจีวีทั้งหมด ไม่มีถิ่นกำเนิดในประเทศมาเลเซีย เป็นรถสำเร็จรูปทั้งคันที่นำเข้ามาจากประเทศจีน ซึ่งกรมได้ทำหนังสือให้ผู้นำเข้ามายอมความในชั้นของกรมศุลกากร หากไม่มาก็ต้องส่งฟ้องศาลต่อไป ซึ่งอยู่ระหว่างการพิจารณาว่าจะส่งให้อัยการฟ้อง หรือส่งเรื่องให้กรมสอบสวนคดีพิเศษ (ดีเอสไอ) ดำเนินคดี” นายชัยยุทธ กล่าว
ทั้งนี้หากศาลเห็นว่าผู้นำเข้ามีความผิดตามที่กรมแจ้งความ จะทำให้ผู้นำเข้าต้องเสียค่าปรับ 4 เท่าของราคาสินค้ารวมอากร ซึ่งรถเมล์เอ็นจีวีที่นำเข้ามา กรมฯเก็บภาษีนำเข้าที่ 40% หรือ 1.24 ล้านบาทต่อคัน หากรวมภาษีมูลค่าเพิ่ม 7% ค่าอากรภาษีจะอยู่ที่คันละ 1.45 ล้านบาท
ปัจจุบันผู้นำเข้ายังไม่มีการนำรถเมล์เอ็นจีวีจำนวน 99 คัน ออกจากท่าเรือแหลมฉบัง ซึ่งบริษัทต้องรับภาระค่าภาษี และค่าปรับอีก 2 เท่าของภาษีที่ยังไม่จ่าย รวมเป็นเงินคันละ 3.7 ล้านบาท
 
อนึ่งก่อนหน้านี้ เมื่อวันศุกร์ (31 มี.ค.) ศาลปกครองกลางได้มีคำสั่งให้ องค์การขนส่งมวลชนกรุงเทพ (ขสมก.) รับมอบรถเมล์ NGV ทั้งหมดจากบริษัท เบสท์ริน กรุ๊ป จำกัด และยังมีคำสั่งคุ้มครองชั่วคราว ก่อนศาลมีคำพิพากษาหรือมีคำสั่งเป็นอย่างอื่น